**REVOLTĂ**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

REVOLTĂ

În flăcări mor copii nevinovaţi

Acum sunt stele reci pe rece boltă,

Cu moartea lor sunt unii mai bogaţi

Şi lăcomia asta mă revoltă!

Zadarnic urlă oamenii pe stradă,

Am dat nepăsători morţii recoltă

Şi-acum privim o tragică paradă,

Făţărnicia asta mă revoltă!

Sunt revoltat de câtă nepăsare

Încape între noi de-atâta vreme!

Aş vrea să cred că de îmi cer iertare

Pământul răscolit nu va mai geme.

Sunt revoltat dar ce să fac cu fiara

Ce ne rânjeşte prin a noastră ceaţă?

Ne ard copiii şi ne arde ţara,

Incendiatorii au aceiaşi viaţă.

Sunt revoltat şi-mi tremură bastonul

Deşi sunt încă zdravăn pe picioare.

De ne-ar mai da iar Păunescu tonul

Poate-ar începe de la mic la mare

Să se ridice cei ce suflet poartă

Şi să răstoarne putregai scârbavnic,

Dacă dormim istoria nu ne iartă,

Să n-aşteptăm un alt destin mai darnic!

Sunt revoltat când ceara se topeşte

Din lumânări ce nu mai ţin de cald,

Mă doare carnea şi mânia creşte

Mă doare tricolorul, fald cu fald,

Împăturit când e atins de ciume

Ce îl ofera-n locul celui dus.

De ce mi-au dat părinţii sfântul nume

Când pot să tac, când n-am nimic de spus?

Mă iartă Doamne, nu te-am ascultat

Şi astăzi sunt un nimeni revoltat!